Kleuter sterf ná ure in vrieskasArgieffoto ŉ Kleuter, wat vermoedelik drie jaar oud was, van Grabouw in die Wes-Kaap is dood nadat sy glo ure lank in ŉ vrieskas vasgekeer was. Kapt. FC van Wyk, provinsiale polisiewoordvoerder, het Woensdag aan Maroela Media bevestig die kleuter is Maandagaand in die vrieskas gevind. “Sy is na die Helderberg-hospitaal geneem en van daar na die Tygerberg-hospitaal oorgeplaas, waar sy gesterf het,” het Van Wyk gesê. ŉ Nadoodse ondersoek sal gedoen word om te bepaal hoe lank sy in die vrieskas was en wat die oorsaak van haar dood is. Dit is nog nie duidelik hoe sy in die vrieskas beland het nie. Van Wyk het gesê ŉ geregtelike doodsondersoek is geopen en niemand is tot dusver in hegtenis geneem nie. Hy het nie gereageer op vrae oor wie op die kleuter afgekom het en of die vrieskas gewerk het nie. Robert Daniels, woordvoerder van die Wes-Kaapse mediese nooddienste, het aan Maroela Media gesê nooddienswerkers het ook nie veel inligting oor die voorval nie. “Dit wil voorkom asof die kleuter privaat na die eerste hospitaal geneem is. Paramedici van die provinsie het net die oorplasing behartig. Al wat ons weet, is sy was vermoedelik tussen drie en vier ure in die vrieskas vasgekeer,” het Daniels gesê. Die kleuter se naam is nie bekend gemaak nie.